UDHËZIM
Nr. 4, datë 30.12.2025

PËR RREGULLAT E HOLLËSISHME MBI LEJEN PËR HULUMTIME ARKEOLOGJIKE

Në mbështetje të nenit 102, pika 4, të Kushtetutës së Republikës së Shqipërisë; të shkronjës “rr”, të nenit 140 dhe të nenit 268, të ligjit nr. 27/2018, “Për trashëgiminë kulturore dhe muzetë”, të ndryshuar; të ligjit nr. 10027, datë 11.12.2008, “Për aderimin e Republikës së Shqipërisë në konventën për mbrojtjen e trashëgimisë kulturore nënujore, Paris 2001”, të vendimit të Këshillit të Ministrave nr. 220, datë 7.4.2021, “Për përcaktimin e procedurave për hulumtimet arkeologjike, të kushteve të posaçme të lëshimit të lejes, dokumenteve shoqëruese, si dhe procedurave për shqyrtimin ose anulimin e lejes për kryerjen e hulumtimeve arkeologjike” 

UDHËZOJ:

KREU I 
DISPOZITA TË PËRGJITHSHME

1. Ky udhëzim ka për objekt përcaktimin e rregullave të hollësishme për mënyrën e zbatimit të lejes për hulumtime arkeologjike, në përputhje me parashikimet e VKM-së nr. 220, datë 7.4.2021, “Për përcaktimin e procedurave për hulumtimet arkeologjike, të kushteve të posaçme të lëshimit të lejes, dokumenteve shoqëruese, si dhe procedurave për shqyrtimin ose anulimin e lejes për kryerjen e hulumtimeve arkeologjike” (këtej e më poshtë VKM-ja 220/2021)
2. Ky udhëzim zbatohet nga institucionet e specializuara që kryejnë veprimtari të hulumtimit arkeologjik, si dhe subjektet e licencuara që kryejnë hulumtime arkeologjike, sipërfaqësore, nëntokësore dhe nënujore në territorin e Republikës së Shqipërisë, në përputhje me legjislacionin në fuqi për trashëgiminë kulturore

KREU II 
ZBATIMI I LEJES PËR HULUMTIME ARKEOLOGJIKE

1. Hulumtimet arkeologjike kryhen vetëm mbi bazën e lejes së miratuar nga Këshilli Kombëtar i Trashëgimisë Kulturore Materiale (KKTKM), sipas procedurave të parashikuara në ligjin nr. 27/2018, i ndryshuar dhe VKM-në nr. 220/2021.
2. Institucioni i specializuar që kryen veprimtari të hulumtimit arkeologjik ose subjekti i licencuar në fushën e arkeologjisë, i pajisur me leje nga KKTKM-ja për kryerjen e hulumtimeve arkeologjike mban përgjegjësi të plotë për zbatimin e kushteve të përcaktuara në leje dhe në projektin e miratuar.
3. Çdo leje lidhet me një drejtues projekti, i cili mban përgjegjësi individuale për korrektësinë metodologjike, raportimin dhe ruajtjen e të dhënave.
4. Leja nuk mund të delegohen në institucione apo subjekte të tjera.

KREU III 
DETYRIMET E SUBJEKTIT GJATË ZBATIMIT TË HULUMTIMIT ARKEOLOGJIK

1. Institucioni i specializuar që kryen veprimtari të hulumtimit arkeologjik ose subjekti i licencuar në fushën e arkeologjisë, i pajisur me leje për hulumtime arkeologjike, është i detyruar:
a) të njoftojë institucionin përgjegjës për fillimin dhe përfundimin e hulumtimit;
b) të zhvillojë hulumtimin arkeologjik brenda kufijve dhe koordinatave të përcaktuara në lejen përkatëse, të miratuar nga KKTKM-ja;
c) të zbatojë projektin e miratuar dhe standardet profesionale të hulumtimit arkeologjik; 
d) të njoftojë institucionet përgjegjëse për trashëgiminë kulturore në çdo rast ku vlerësohet dhe gjykohet e nevojshme për ndryshime në projektin e miratuar;
e) të garantojë mbrojtjen, ruajtjen dhe integritetin e gjetjeve dhe/apo vlerave të trashëgimisë kulturore të zbuluara gjatë hulumtimit;
f) të sigurojë kushte ruajtjeje ndaj ndikimit të kushteve atmosferike, si dhe siguri fizike;
g) të bashkëpunojë gjatë mbikëqyrjes nga institucionet përgjegjëse të specializuara;
h) të kryejë dhe të përpilojë dokumentacionin teknik, në përputhje me kriteret e përcaktuara në “Rregulloren e kritereve të ushtrimit të profesionit të arkeologut” miratuar me vendimin nr. 2, datë 30.1.2009, të Këshillit Kombëtar të Arkeologjisë;
i) në rastin e hulumtimeve arkeologjike të nënujit, përveç sa më sipër, zbatohen edhe rregullat në lidhje me aktivitetet drejtuar ndaj trashëgimisë kulturore nënujore, sipas aneksit të ligjit nr. 10027, datë 11.12.2008, “Për aderimin e Republikës së Shqipërisë në konventën për mbrojtjen e trashëgimisë kulturore nënujore, Paris 2001”.
1. Hulumtimet arkeologjike i nënshtrohen mbikëqyrjes dhe kontrollit nga institucionet përgjegjëse, në përputhje me VKM-në nr. 220/2021.
2. Autoritetet përgjegjëse kanë të drejtë inspektimi pa njoftim paraprak.
3. Përfshirja e studentëve të sistemit universitar realizohet nëpërmjet marrëveshjeve përkatëse me institucionet e arsimit të lartë, institucionet e specializuara dhe subjektet e licencuara, sipas legjislacionit sektorial në fuqi.
[bookmark: _GoBack]KREU IV 
RAPORTIMI 

1. Pas përfundimit të hulumtimit, institucioni i specializuar që kryen veprimtari të hulumtimit arkeologjik ose subjekti i licencuar në fushën e arkeologjisë, i pajisur me leje për hulumtime arkeologjike, paraqet raportin përfundimtar pranë institucionit përgjegjës, sipas afateve dhe kërkesave të përcaktuara në VKM-në nr. 220/2021.
2. Raporti përfundimtar përbën kusht për vlerësimin e veprimtarisë së institucionit apo subjektit dhe për shqyrtimin e kërkesave të ardhshme për leje.
3. Informacioni/të dhënat si rezultat i hulumtimeve arkeologjike (foto, skica, koordinata, raporte) ruhen dhe depozitohen në format digjital, pranë arkivit teknik të IKTK-së, si dhe pranë institucioneve të specializuara të trashëgimisë kulturore.
4. Pas konfirmimit nga institucionet përgjegjëse të specializuara, informacioni/të dhënat e rezultateve të hulumtimeve arkeologjike (foto, skica, koordinata, raporte), ngarkohen në platformën WebGIS Arkeologjia të Institutit Kombëtar të Trashëgimisë Kulturore (IKTK).

KREU V 
DISPOZITA TË FUNDIT

Ngarkohen për zbatimin e këtij udhëzimi ministria përgjegjëse për trashëgiminë kulturore, Instituti Kombëtar i Trashëgimisë Kulturore, institucionet e specializuara që kryejnë veprimtari të hulumtimit arkeologjik dhe subjektet e licencuara në fushën e arkeologjisë, të pajisura me leje për hulumtime arkeologjike dhe hulumtime arkeologjike nënujore.
Ky udhëzim hyn në fuqi pas botimit në Fletoren Zyrtare.

